शारदीय नवरात्र शुरू होने में अब केवल एक सप्ताह शेष है। पूजा समितियां भी जोर-शोर से पूजा की तैयारी में जुटी हैं। कई समितियां कुछ खास आयोजन करने की तैयारी में जुटी हैं। इसी कड़ी में साथी परिषद् की ओर से पंकज मार्केट में 45वें साल पूरे धूमधाम से पूजा होगी। पंडाल की भव्यता पर खास जोर दिया जा रहा है। पूजा समिति अध्यक्ष प्रवीण चौधरी बताते हैं कि इस बार यहां पूजा पंडाल के मुख्य द्वार को ‘राजस्थान का राजदरबार’ का स्वरूप दिया जा रहा है। पंडाल को अत्याधुनिक इलेक्ट्रिक सिस्टम व फूलों से सजाया जाएगा। गेट व माता के दरबार की शोभा देखते बनेगी। इसके लिए कोलकाता से कारीगर आ रहे हैं। मां के दरबार में कलात्मक डिजाइन देखने को मिलेगा। सरैयागंज टावर की तरफ से पंकज मार्केट में प्रवेश करने पर महिषासुर का वध करती मां नजर आएंगीं। अन्य देवी-देवताओं के भी दर्शन होंगे।